Я гуащIэ псори сымаджэм ирахьэлIэ
Ди фIэщ мыхъущэурэ мазэ зыбжанэ ипэкIэ ди гъащIэм къыхыхьа коронавирус узыфэм цIыхухэри къэралхэри щытыкIэ гугъум иригъэуващ. Куэдым ар пыхусыху лIэужьыгъуэхэм ящыщ зыуэ къалъытэми, абы псынщIэу тхьэмбылым зрет, апхуэдэуи узыфэ «гъэтIылъа» зиIэхэм ар нэхъ къатохьэлъэ.
Ди жагъуэ зэрыхъунщи, коронавирусым илIыкIахэри щыIэщ, цIыхушхуи игъэсымэджащ. Щхьэж и узыншагъэ зэрыпэлъэщ елъытакIэ, хэти ар тыншу щхьэщыкIащ, хэти гугъу ехьу пкърыкIащ. Дэтхэнэ зы сымаджэри узыфэ шынагъуэм къыIэщIагъэкIын папщIэ дохутырхэр я псэ емыблэжу зэрылажьэр я нэгу щIэкIащ куэдым. Абыхэм яхуэгъэза фIыщIэ псалъэхэри зэхэтхащ.
Иджыблагъэ редакцэм къытIэрыхьащ апхуэдэ зы тхыгъэ. Ди гъусэу КъБР-м Печатымрэ цIыхубэ хъыбарегъащIэ IэнатIэмкIэ и министерст-вэм щылэжьа, зэгуэрым «Кабардинка» ансамблым Iэзэу къыщыфэу щыта Ныр Раисэ узыфэ зэрыцIалэр къыпкърыхьэри, коронавирусым щеIэзэ госпиталь №2-м щIэлъащ. Газетыр къигъэсэбэпу абы фIыщIэ яхуещI щытыкIэ гугъум къизыша дохутырхэм.
— XVII — XVIII лIэщIыгъуэхэм емынэ, фэрэкI узыфэ зэрыцIалэхэм цIыху куэдым я гъащIэр ихьащ. Абы и щхьэусыгъуэ нэхъыщхьэри узыфэр къызыхэкIым, зэреIэзэнум ятеухуауэ щIэныгъэшхуэ зэрабгъэдэмылъырт. Нобэ дэ дыщыпсэу XXI лIэщIыгъуэм гъащIэм лъэныкъуэ куэдкIэ зиужьащ, медицинэми зэфIэкI лъагэ- хэр щызыIэрагъэхьэ. Абы къыхэ-кIыуи, нобэрей ди дохутырхэм сыт и лъэныкъуэкIи дзыхь яхудощI. Я Iэзагъыр здынэсыр, сымаджэм и гъащIэр кърагъэлыным я гуащIэ псори ирахьэлIэу ахэр я IэнатIэм зэрыпэрытыр иджыблагъэ си щхьэкIэ згъэунэхуащ, — къытхуетх Раисэ. — Я гъащIэмкIэ шэсыпIэ ихьэу коронавирусыр зыпкърытхэм жэщ-махуэ ямы- Iэу йоIэзэ медицинэм и лэжьакIуэхэр. Дохутырхэр, медсестрахэр, санитаркэхэр, IэщIагъэм хуеджэ студентхэр абыхэм яхыхьэжауэ, я къару псори хуаунэтI узыфэ щынагъуэм зэрыпэщIэтыным.
Фи нэгу къыщIэвгъэхьэт мы дунейр зи хуабагъым емынэ узым зэрызыщахъумэ щыгъыныр сыхьэти 8-кIэ щыбгъагъыныр! Щыгъын шынагъуэм жьыи псыи кIуэцIрыкIыркъым, къищынэмыщIауэ, нэгъуджэ яIулъхэр къэпщIэнтIэжарэ я фэр зэщIиIулIауэ, нэкIуIупхъуэхэми тын-шу имыгъэбауэу. Лэжьэгъуэ сыхьэ-тыр кърахьэлIа нэужьи, ахэр я унэхэм екIуэлIэжыну хуиткъым икIи хухаха щIыпIэхэм мазэ бжыгъэ хъуауэ щопсэу. Апхуэдэ щытыкIэ хьэлъэм ит дохутырхэм шыIэныгъэшхуэ яхэлърэ фIэщхъуныгъэ быдэ яIэу, сымаджэхэм гугъэ иратыжу я лэжьыгъэр ирахьэкI.
ФIыщIэ яхуэсщIыну сыхуейт госпиталь №2-м неврологиемкIэ и 4-нэ къудамэм и унафэщI Чып Динарэ, дохутырхэу Фаталиев Сейфуллахь, Дзу Сабинэ, Негодовэ Анастасие, медсестрахэу Нэгъуей ФатIимэ, Къуныжь Маринэ, Молэ Еленэ, Раджабовэ Заремэ, Мэшыкъуэ Заремэ сымэ, нэгъуэщIхэми. Фи IэщIагъэм и хъер флъагъуу, фыузыншэу куэдрэ Тхьэм фигъэлажьэ!
ЩхьэщэмыщI Изэ.
